聞伯庸再安撫涇原
作者：劉敞
朝代：宋

paragraphs: 西師又失律，将帥各顛覆。
流血丹川原，積屍委山谷。
咄嗟仁壽域，短夭生理促。
王命有不行，國威爲之衂。
鄙夫無憂責，感慨祗慟哭。
况聞哀痛詔，輟食想頗牧。
朝廷足名卿，多壘各含辱。
謀議宜深長，瘡痍待湔浴。
使乎非常任，天子意所屬。
百萬氣未蘇，吾民且局縮。
賢人勤功名，報國忍勞篤。
往者博望侯，昔時来君叔。
再三持漢節，白髪走川陸。
豈不久憔悴，事業光簡牘。
關河據上游，郡國同心腹。
征膳向五年，强宗亦單獨。
君乘赤輪車，一一詢比屋。
唐虞升平風，惆悵難再沐。